Document ID: 32013D0709

KOMISIJAS ĪSTENOŠANAS LĒMUMS
(2013. gada 2. decembris),
ar ko laboratorijai Amerikas Savienotajās Valstīs atļauj veikt seroloģiskos testus trakumsērgas vakcīnu efektivitātes pārraudzīšanai
(izziņots ar dokumenta numuru C(2013) 8365)
(Dokuments attiecas uz EEZ)
(2013/709/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2000. gada 20. marta Lēmumu 2000/258/EK, ar ko tiek izraudzīta īpaša iestāde, kas atbildīga par tādu kritēriju noteikšanu, kas vajadzīgi, lai standartizētu seroloģiskos testus trakumsērgas vakcīnu efektivitātes pārraudzīšanai (1), un jo īpaši tā 3. panta 2. punktu,
tā kā:
(1)
Ar Lēmumu 2000/258/EK iestāde Agence française de sécurité sanitaire des aliments (AFSSA) Nansī Francijā (kopš 2010. gada 1. jūlija iekļauta Agence nationale de sécurité sanitaire de l’alimentation, de l’environnement et du travail - ANSES) ir izraudzīta par īpašo iestādi, kura atbildīga par tādu kritēriju noteikšanu, kas vajadzīgi, lai standartizētu seroloģiskos testus trakumsērgas vakcīnu efektivitātes pārraudzīšanai.
(2)
Minētajā lēmumā paredzēts, ka ANSES ir jādokumentē to laboratoriju novērtējums trešās valstīs, kuras pieteikušās veikt seroloģiskos testus trakumsērgas vakcīnu efektivitātes pārraudzīšanai.
(3)
Tā kā laboratorija VETCOM Food Analysis and Diagnostic Laboratory Fortsemhjūstonā 2012. gadā nepiedalījās ANSES organizētajā ikgadējā kvalifikācijas pārbaudē, atļauja, kas šai laboratorijai piešķirta 2002. gada 20. novembrī saskaņā ar Lēmumu 2000/258/EK, ir atsaukta saskaņā ar Komisijas Lēmumu 2010/436/ES (2).
(4)
Amerikas Savienoto Valstu kompetentā iestāde iesniedza pieteikumu, kurā prasīts atjaunot VETCOM Food Analysis and Diagnostic Laboratory Fortsemhjūstonā apstiprinājumu un kuram pievienots labvēlīgs ANSES2013. gada 16. septembra novērtējuma ziņojums par minēto laboratoriju.
(5)
Amerikas Savienoto Valstu kompetentā iestāde arī ir oficiāli informējusi Komisiju, ka ir mainījies laboratorijas nosaukums.
(6)
Tādēļ šai laboratorijai būtu jāatļauj veikt seroloģiskos testus trakumsērgas vakcīnu efektivitātes pārraudzīšanai attiecībā uz suņiem, kaķiem un seskiem.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Saskaņā ar Lēmuma 2000/258/EK 3. panta 2. punktu seroloģiskos testus trakumsērgas vakcīnu efektivitātes pārraudzīšanai attiecībā uz suņiem, kaķiem un seskiem ir atļauts veikt šādā laboratorijā:
DoD Food Analysis & Diagnostic Laboratory
2899 Schofield Road
JBSA Fort Sam Houston, TX 78234
United States of America
2. pants
Šo lēmumu piemēro no 2014. gada 1. janvāra.
3. pants
Šis lēmums ir adresēts dalībvalstīm.
Briselē, 2013. gada 2. decembrī

Labels: 7
18
0
6